**SVET, V KATEREM ŽIVIMO**

Leta 2020 smo čisto brezskrbno hodili v šolo, dokler niso na televiziji začeli prikazovati novice o novem virusu na Kitajskem. Poimenovali so ga »Covid 19« ali »koronavirus«. Izkazalo se je, da je zelo nalezljiv in da ga nihče ne more ustaviti.

Ko je virus prišel v Slovenijo, se je hitro razširil. Število okuženih je naraščalo iz dneva v dan. Kmalu so se začele širiti govorice o zaprtju šol. Tega sprva nihče ni verjel, zdelo se nam je nepredstavljivo. A na koncu so le zaprli šole in naenkrat sem v ponedeljek lahko spala do devete ure, saj se mi ni nikamor mudilo.

Najprej se mislila, da bo to trajalo samo dva tedna, a se je zavleklo v celo večnost. Nisem imela več občutka, kaj sanjam in kaj je res. Na moji šolski torbi se je nabiral prah, jaz pa sem ležala v postelji in razmišljala o življenju brez mask. Postala sem tako lena, da sem se komaj premikala.

V trgovino sem šla tako oblečena, kakor da grem v vojno v Černobilu. Ko sem stopila v trgovino, sem dobila občutek, da je tam še več ljudi kot pred epidemijo. Vsi so se sprehajali okoli z zvrhanimi vozički hrane, razkužil in toaletnega papirja. Naloženih so imeli toliko stvari, da jih verjetno do danes še niso porabili.

Spomnim se časa, ko sem sedela pred televizijo in držala pesti, da se Slovenija uvrsti na zmagovalne stopničke na olimpijskih igrah. Zdaj pa vsi upamo, da se uvrsti med zadnje na epidemiološki sliki.

Začela sem se dolgočasiti. Zdelo se mi je, da moje znanje ne napreduje. Ven s prijatelji nisem mogla, ker se nismo smeli družiti. Pogrešala sem tudi svoje stare starše, ki so mi po navadi prinašali darila in pekli piškote. Začela sem brskati po starih albumih in spoznala, da imam še veliko družinskih članov, za katere prej sploh nisem vedela, da obstajajo.

Za svoj rojstni dan sem nameravala imeti zabavo, pa je vse padlo v vodo zaradi epidemije. Počutila sem se, kot da sem v milnem mehurčku, ki počasi leti v nesmiselno neskončnost. Sčasoma mi je postalo tako dolgčas, da sem se odpravila raziskovat na podstrešje. Tam sem našla veliko starih oblačil, igrač in računalnik, ki sem ga kasneje uporabila za šolanje na daljavo. Našla sem tudi star kalkulator, ki me je na podstrešju čakal celo večnost. Ugotovila sem, da ta epidemija sploh ni tako slaba, saj me je pripravila do tega, da pospravim sobo in preberem vse revije in knjige, ki sem jih našla v hiši. Ko sem popisala že vse liste in pogledala vse filme, sem se spravila na kuharske knjige in na koncu celo nekaj malega skuhala.

Moja starša sta se tudi dolgočasila, najmanj trikrat smo med epidemijo zamenjali pohištvo v dnevni sobi. Na vrtu sta uredila cel rastlinjak. Preuredila sta tudi kopalnico in garažo. Če bi karantena trajala še en teden, bi zdaj mogoče imeli pred hišo bazen.

Na koncu so le odprli šole in zdaj tukaj pišem spis o epidemiji in vseh problemih, ki so nastali. Kakšnega bom napisala čez eno leto, ne ve nihče. Nekateri pravijo, da bo še huje, jaz pa samo upam, da se bo vse skupaj uredilo.

Kaja Nemec, 7. b

Mentorica: Natalija Fabec

Koper, april 2021